**Alternativet, Rudersdal kommuneforening.**

**Beretning for sept. 2017 til sept. 2018.**

**Udgangspunkt for arbejdet i bestyrelsen**

Den 26. august 2017 blev der afholdt årsmøde med valg af ny bestyrelse, kvalificering af Å’Rudersdals politiske program og oplæg af kommunalpolitiker om det at være i lokalpolitik.

Efterfølgende konstituerede de valgte sig med Christa If Jensen som forperson, Henrik Hjortdal som næstforperson, Ejvind Slotved som sekretær, Gunver Larsen som kasserer, Alexander Jensen som ansvarlig for It – Facebook og Hjemmeside og Michael McDonald og Søren Klebak som ansvarlig for grøn politikudvikling i Rudersdal, idet bestyrelsen samtidig vedtog, at den ville fokusere på grøn omstilling i Rudersdal i det næste år. Jytte Emanuelsen valgtes som suppleant og har været idemager i skolehaveprojektet. Se nedenfor.

Efter KV17 og efter aftale skiftede Henrik og Christa plads d.1/1 2018.

**Bestyrelsens arbejde**

Alle i bestyrelsen har gode forudsætninger for at arbejde med de områder, de blev ansvarlige for. Flere har mange års erfaringer fra de jobs, de bestrider eller har forladt som pensionister, eller de har mangeårig viden og erfaring fra interesseområder. Det har givet bestyrelsen styrke og ballast til arbejdet. Samtidig kan den fint arbejde med Å værdier og dogmer. Det sværeste er nok at ”lytte mere end du taler”. Men bestyrelsen øver sig, og stemningen er god og ofte humoristisk ved møderne.

I efteråret 17 havde vi fornøjelsen af, at to unge medlemmer jævnligt var aktive i møderne og de aktiviteter, der blev iværksat. Da begge fik aktiviteter ude af kommunen, måtte bestyrelsen i foråret undvære dem, og først ved de sidste møder er medlemmer og ikke-medlemmer begyndt at deltage i de åbne møder igen.

**Mødefrekvens**

Ved det konstituerende møde blev der aftalt bestyrelsesmøde den sidste tirsdag i hver måned, og der blev taget et afgørende spadestik til den kommende kommunale valgkamp ved at fastsætte dato d.26/9 for opstillingsmødet. Siden blev det til mange mere eller mindre uofficielle møder om valgkampen og i valgkampen. Efter årsskiftet blev der holdt medlemsmøde med ”Grøn Omstilling” som tema, og derefter har de tre nedsatte grupper holdt mange møder om deres tema og også med videnspersoner og samarbejdsparter i og udenfor Alternativet. Sidst har bestyrelsen engageret sig i Rudersdal Folkemøde d. 1/9 2018, hvilket også har resulteret i heftig mødeaktivitet.

**Opstillingsmøde d.26. september 2017**

Ved opstillingsmødet valgtes Henrik Hjortdal, Michael McDonald og Alexander Jensen som Å’s kandidater til kommunalbestyrelsen.

**Kommunalvalg 2017**

Desværre fik Å ingen valgt ind i kommunalbestyrelsen. Vi havde nok forventet mindst en plads på baggrund af hvor mange fra Rudersdal, der stemte på Å ved folketingsvalget i 2015. Men vi måtte sande, at mange borgere ikke stemmer på det samme parti ved folketingsvalg som ved kommunalvalg. Samtidig tilskrev vi også de dumme sager i medierne op til kommunevalget en vis betydning. Et er i hvert fald sikkert, Å var synlig i gadebilledet bl.a. med uddeling af rosmarinplanter under overskriften ”Grønt Håb”, uddeling af flyers ved stationer og indkøbscentre, opsætning af plakater og deltagelse i mange debatter både mundtlig og skriftlig. Alle fra bestyrelsen og flere medlemmer og ikke-medlemmer deltog aktivt med gode kræfter og engagement. Kandidaterne var eksemplarisk gode til at dele opgaver og temaer imellem sig og gode til at tale hinanden op. Ved et kommende KV bør vi have flere opstillede af hensyn til synlighed og arbejdsbyrde, ligesom fordele og ulemper ved ikke at have en decideret spidskandidat skal overvejes.

**Folkekøkkener** (Se Facebook ”Foreningernes folkekøkken”)

I efteråret bidrog Alternativet (igen) stærkt til drift af de vegetariske folkekøkkener i Restaurant Mantzius, hvor ”The fabulous Four”, Venligboerne og Det konservative Folkeparti i Rudersdal og Alternativet Rudersdal stod for arrangementerne. Konceptet bør efter dette efterår evalueres med henblik på om belastning og effekt hænger sammen, om Alternativet bør ophøre med eller afsætte flere ressourcer eller evt. helt selv bør stå for køkkenet i fremtiden.

**Medlemsmøde d. 30. januar 2018**

Efter det lidt skuffende kommunalvalg var det bare om at komme op på hesten igen. Da årets tema var ”grøn omstilling”, arrangerede vi et åbent medlemsmøde med deltagelse af Christian Poll og Mikael Bellers Madsen fra Concito. Christian fortalte om folketingsgruppens arbejde og Mikael fortalte om det, borgere og forbrugere kan bidrage med. Efter oplæggene blev der nedsat grupper, der drøftede forskellige temaer. Tre af grupperne arbejder stadig med deres emner: Klima/ grøn omstilling i Rudersdal (og omegn), Vild natur og Skolehaver efter koncept fra foreningen ”Haver til Maver”. Kristian Ring bidrog i høj grad til et vellykket møde som facilitator.

**Status for nedsatte arbejdsgrupper**

Klima og grøn omstilling

Gruppen har sat sig grundigt ind i problemstillingerne omkring affaldshåndtering i Rudersdal, de manglende kommunale elbiler og Norfors’ manglende bidrag til grøn omstilling og konsekvenser for kommunens genanvendelse. Det har ført til flere debatindlæg i Frederiksborg amtsavis og Rudersdal Avis, som helt givet har sat fokus på Å og problemstillingerne ved at andre politikere har måttet gribe til pennen. Gruppens udadvendte arbejde har dog i høj grad været båret af en enkelt person, Søren, og den bør styrkes i efteråret.

Gruppen har sammen med Henrik arrangeret en debat på Folkemødedagen med oplæg af Theresa Scavenius, Court Møller og Michael Bellers Madsen. Der var ca. 30 deltagere, der efterfølgende diskuterede hvad der bør ske på samfunds- og statsniveau, hvad kommunen kan gøre, og hvad den enkelte/borgerne kan gøre. Debatten vil blive refereret og der vil blive lavet en facebookside om den Grønne Omstilling, hvor oplæg og referat lægges ud.

Vild natur

Gruppen består af både medlemmer og ikke-medlemmer og er altså en ”bevægelse”.

Som en udløber af gruppens arbejde var der arrangeret en cykeltur i Rude Skov med besøg for de seje cyklister til Kay Sales vilde have i Trørød og med oplæg fra eksperter begge steder. Cykelturen må siges at have været en succes. Der deltog ca. 40 personer i Rude Skov og på cykelturen til Trørød og ca. 10 stødte til hos Kay Sales. Både Kay og Ejvind havde bagt i dagens anledning.

Den vilde natur og biodiversitet var emnet en workshop på Folkemødet den 1. september. Adfærdsbiolog Ditte Lisbjerg fra Vildehaver.dk og Tilde Høberg fra Cowi, der har været med ved planlægning af biodiversitet i Aalborg kommune samt Christian Poll holdt oplæg. Der var igen fint fremmøde til workshoppen ca. 25 deltagere. Der var en engageret debat, som vil blive refereret. Gruppen om Vild natur fortsætter også og er åben overfor nye medlemmer.

Skolehaver

Gruppen, Gunver og Jytte, har gjort et kæmpe arbejde under inspiration fra foreningen ”Haver til Maver”. Arbejdet har resulteret i, at et område ved Birkerød Præstegård er udpeget som skolehave for Toftevangsskolens 4. klasses elever, men godkendelse fra Rudersdal kommune afventes. Der er opnået samarbejde med lærere, og skolehaven forventes etableret i efteråret og tilsået foråret 2019. I forbindelse med folkemødet var der etableret en bod med prøvesmagning og konkurrence. Der blev den 4. september 2018 oprettet en ny forening ”Haver til Maver Birkerød med en bestyrelse på 7 medlemmer.

**Rudersdal Folkemøde den 1. september 2018**

Da Alternativet blev inviteret til at deltage i Rudersdal Folkemøde på Havarthigården, var bestyrelsen enige om, at det ville vi gerne, hvis vi kunne være med til at ændre på konceptet. Især ved at gøre det mere involverende og mindre politikernes paneldebatmøde, samt ved at satse mere på de erhvervsaktive børnefamilier.

Det lykkedes at motivere flere foreninger og partier og formanden for Folkemødebestyrelsen til at ændre formen, så det blev mere workshop- og aktivitetspræget, herunder særligt aktiviteter for børn, bl.a. et velbesøgt værksted, hvor der kunne laves insekthoteller.

Alternativet deltog med debatter og workshops som beskrevet ovenfor. En vigtig medvirkende faktor til succesen var de dygtige inde- og udefra kommende kræfter, som var som insekthotelbyggere (Bent Jønsson, Niels Strange og Maria fra Fugleværnsfonden) og som facilitatorer (Bina Seff, Jean Francois Corbett, Preben Buhl og Helene Hendriksen).

Folkemødet alt i alt en stor succes. Der var en rigtig fin stemning, og flere borgere end de sidste år. Blandt andet kom mange børnefamilier. Så Alternativets indsats bar frugt, og vi tror det vil give os nye kræfter i det lokale virke, uagtet vores andel af succes’en ikke er blevet overdrevet i de lokale medier!

**Kommunalpolitik**

Alternativet – især Søren og Henrik – har holdt sig orienteret om de vigtigste sager og markeret sig med en halv snes læserbreve i løbet af året. De har drejet sig om affald og grøn omstilling, jævnfør ovenfor, om økonomi, flygtninges uddannelsesmuligheder, sundhed, OK 18, Kirkegårdstakster og Kajerødgrunden, herunder lokalplanforløbet.

Vi havde en intention om at gå med til kommunalbestyrelsesmøder og stille spørgsmål i spørgetiden. Det har der simpelthen ikke været plads til. Måske andre end bestyrelsen har lyst til dette i det kommende år, og så råbe vagt i gevær, hvis der er noget, vi skal forholde os særligt til?

**Landspolitik**

Foreningen har deltaget i halvårsmøde i januar. Her var der bl.a. evaluering af de knap så positive festrelaterede dønninger fra Christiansborg og København, som ramte os og andre lokalforeninger i kommunalvalgkampen. Bestyrelsen finder det afgørende, at det eksperimenterende, festlige og fornøjelige i Alternativet bibeholdes samtidig med at vores seriøsitet befæstes og ikke antastes. Foreningen har lavet et debatoplæg om en række dilemmaer/paradokser i Alternativets virke, som illustrerer det, vi skal kunne håndtere. Det blev anvendt som oplæg i et møde om udfordringerne med MF Rene Gade den 5. september, se nedenfor.

Der var desværre ingen repræsentanter til årsmødet i maj på grund af stor lokal travlhed. Dette bør så vidt muligt ikke gentage sig.

**Nordsjællands storkreds og Politisk Forum. (POFO)**

Rudersdal kommuneforening er medlem af Storkreds Nordsjælland. Bestyrelsen vælger hvert år en repræsentant til Storkredsen, der skal være medvirkende til, at der udveksles erfaringer mellem kommuneforeningerne og at der vælges repræsentant til Hovedbestyrelsen og to repræsentanter til POFO, der er partiets strategiske politikudviklingsorgan. Ligeledes afholdes der valg af Folketings- Regions- og EU- kandidater i Kredsen.

Margrethe Herning påtog sig sidste år hvervet som Rudersdals repræsentant i Kredsen. Ved årsskiftet ønskede hun at stoppe, og Christa overtog hvervet. i forbindelse med FT-kandidatvalg i kredsen i marts blev Christian Poll genvalgt som spidskandidat blandt seks stærke folketingskandidater.

På dette møde var også nyvalg til POFO, og her valgtes Christa som repræsentant. Christa har i årets løb lagt en betydelig arbejdsindsats i at udvikle Alternativets forslag om Borgerløn. Bl.a. afholdtes der d.15. marts en konference for at få input fra fagbevægelse, arbejdsgivere og enkeltpersoner. Arbejdet er indtil videre kulmineret i en rapport, som vil blive brugt af folketingsgruppen og som baggrund ved debatter.

**Møde med gruppeformand i Alternativet, Rene Gade, d. 5. september.**

Midt i kommunalvalgkampen opstod del negativ medieomtale af Folketingsgruppens, Landssekretariatets og enkelte lokaleafdelingers håndtering af seksualitet, dårlig ledelse, festkultur og politiske uenigheder. På den baggrund har bestyrelsen opsamlet en række dilemmaer og paradokser i Alternativets virke, som illustrerer udfordringerne: Fx seriøsitet/festlighed, personlig ambition/fællesskab, kropslighed/intellekt. Vi vil gerne kunne rumme det hele, finde balancen, vælge det rigtige i situationen. Men hvordan gør vi det?

Et papir herom blev anvendt som oplæg-til-et-møde-om udfordringerne med MF Rene Gade på Københavns Universitet d. 5. september. Bestyrelsesmedlem og sekretær Ejvind Slottved, der har været ansat ved rektorkontoret i mange år, har i den forbindelse vist grupper af interesserede på det gamle universitet på Frue Plads. Han inviterede bestyrelsen til en sådan rundvisning. Bestyrelsen sagde ja tak, og besluttede at invitere René Gade.

Rundturen sluttede med sandwich i den gamle fangekælder, nu møderum, hvor vi havde en god samtale om udfordringerne. Der var ingen konklusion, men Rene Gade mente, at blandt andet ansættelse af en ny erfaren sekretariatschef på den grønne gang vil gøre en stor positiv forskel. En mødedeltager formulerede følgende refleksion efter mødet: ”Flere – måske mange – af os er gået ind i Alternativet på grund af bevægelsen: Nyt demokrati, værdierne og den grønne omstilling. Men Alternativet er også politik, og politik er også stræben efter magt – for at ændre magt. Det kan hænde, og er hændt, at medlemmer ikke føler sig hørt, trods intentionerne om ny demokratisk proces, men måske endda føler sig kørt over af handlingsforløb. Det kan også være, at medlemmer er blevet medlemmer for mest at forfølge egne ambitioner. Det er svære problemstillinger, som der må arbejdes på – ud fra Alternativets værdier og normer.”

**Afslutning**

Det har været et travlt, spændende og begivenhedsrigt år. Alternativet Rudersdal har konsolideret sig i kommunen, også uden at sidde i kommunalbestyrelsen. Alle vi, der gerne vil fremme Alternativ politik, har på ingen måder kedet os, tværtimod ser flere af os det som en spændende udfordring at videreudvikle vores politik og sætte endnu flere fingeraftryk på Rudersdal, Nordsjælland – Danmark og verden. Og vi inviterer med glæde endnu flere ind til at præge næste års arbejde.

Vi skal være opmærksomme på, at det at være engageret, indebærer en risiko for at påtager os flere opgaver end vi reelt evner at løse på en måde, vi selv og andre synes er tilfredsstillende. Vi har været gode til at hjælpe hinanden med at omfordele opgaver, men vi skal være endnu bedre til at afstemme forventninger med hinanden og til sikre, at de ambitioner vi sætter op, passer til de ressourcer vi har. Med et stigende antal dedikerede dygtige medlemmer som aktive, bliver det lettere at få ligningen til at gå op.